Serial Communication in Windows - CodeProject 10,881,280 members (75,061 online)
Last Visit: 31-Dec-99 18:00 Last Update: 21-Sep-14 19:12Refresh123 Next » Krugersdriftdam vir eers gesluit ná visvrektes
27 February 2015 MORE ARTICLES
Vrydag 27 Februarie 2015 03:40
Visse wat vrek, is ’n groot probleem in die Krugersdriftdam wat nou gesluit moes word. Hoë stikstof- en fosfaatkonsentrasies in gesuiwerde rioolwater kan dalk een van die oorsake van die visvrekteprobleem in die Krugersdriftdam wees. Foto: emilie hendricks Die watervlak van die Krugersdriftdam is baie laag, en dit kan ook tot die visvrektes aanleiding gee.
Die Krugersdriftdam buite Bloemfontein is tot verdere kennisgewing gesluit weens erge visvrektes wat hier plaasvind en ook weens die skade wat deur vandale aan die ablusiegeriewe aangerig is, sê Thabang Tselemela, direkteur: biodiversiteit en bewaring van die departement van ekonomiese ontwikkeling, toerisme en omgewingsake.
Hy sê die redes vir die visvrektes is waarskynlik die watervlak van die dam wat te laag gedaal het en op ’n skamele 15%-vlak staan wat meebring dat daar te min suurstof in die water is. Die water is verder deur riool en rommel besoedel.
“Besoekers urineer waarskynlik in die dam, omdat die ablusiegeriewe by die dam deur vermoedelik hengelaars verniel is en nie gebruik kan word nie,” sê Tselemela.
’n Kenner meen die skielike laer temperature wat ondervind word, kon ook van die visvrektes meegebring het.
’n Ander moontlikheid wat ondersoek word, is die invloed van die hoë stikstof- en fosfaatkonsentrasies in die gesuiwerde rioolwater wat in die Renosterspruit van hier af na die Krugersdriftdam vloei.
“Baie hoë temperature en hoë vlakke van stikstof en fosfaat lei tot die opbloei van alge, veral die blougroen alge.
“Soos die blougroen alge doodgaan, sak dit na die bodem van die dam waar dit suurstof-arme toestande veroorsaak wat ook tot visvrektes kan lei,” sê die kenner.
Tselemela sê die Soetdoring-natuurreservaat sal steeds deur besoekers gebruik kan word, hoewel die damgedeelte toegemaak is.
“Mense sal steeds in die rivier kan hengel. Visse wat gevrek het, was meestal karpe wat in ’n goeie toestand was.
“Hulle het dus nie weens siekte gevrek nie.”
Hy sê dit is nog nie duidelik presies wat alles aan die probleme gedoen gaan word om dit uit die weg te ruim nie.